
ZERGA PLANGINTZAKO MUGAZ GAINDIKO MEKANISMOEI BURUZKO INFORMAZIO BETEBEHAR BERRIAK GARATZEN DITUEN FORU DEKRETUAREN PROIEKTUARI BURUZKO IRIZPENA 
 (Aholku Batzordearen 2020ko urriaren 16ko bilkura)

I.- AURREKARIAK

Irizpen honen xede den foru dekretuaren proiektua Ogasun, Finantza eta Aurrekontu Saileko foru diputatuak igorri zuen aholku batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera aurkeztu dira jendaurrean jartzeko eta entzunaldia emateko izapideen emaitzak jasotzen dituen memoria, arau eraginaren txostena, txosten ekonomikoa eta genero eraginaren aldez aurreko ebaluazioaren txostena, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onetsi baitzituen xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.

Aipatutako foru dekretuaren proiektuaren bidez, zerga plangintzako mugaz gaindiko mekanismoei buruzko informazio betebehar berriak garatzen dira.

II.- OHAR JURIDIKOAK

1.- AHOLKU BATZORDEAREN ESKUMENA IRIZPENA EMATEKO

Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: “Erregelamenduzko xedapenen proiektuak, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean”.

Zerga arloan lurralde historikoak daukan eskumenari buruz egiten den lehenengo erreferentzia Espainiako Konstituzioaren lehen xedapen gehigarrian aurkitzen dugu. Hau ezartzen du: “Konstituzioak babestu eta onartzen ditu forudun lurraldeetako eskubide historikoak. Foru araubide horren eguneratze orokorra, hala denean, Konstituzioaren eta autonomia estatutuen eremuan burutuko da”.


Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezartzen du: “Lurralde historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.


EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.Bat artikuluan:

“Lurralde historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.

Bestalde, Euskal Autonomia Erkidegoarekiko Ekonomia Itunaren 46.Bi artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:

“Bi. Zerga informazioa orokorrean emateko betebeharrak betetzeko legez eskatutako aitorpenak Estatuko Administrazioari edo lurraldearen arabera eskumena daukan foru aldundiari aurkeztu behar zaizkio, irizpide hauek kontuan harturik:
a) Zergadunek ekonomia jarduerak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.
b) Zergadunek ez badute ekonomia jarduerarik egiten, zerga egoitza non daukaten hartu behar dute kontuan, lurralde erkidean edo foru lurraldean.
Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazioaren aurrean ere aurkeztu beharko dira”.

Bestalde, Euskal Autonomia Erkidego osorako erakundeen eta bertako lurralde historikoetako foru erakundeen arteko harremanei buruzko azaroaren 25eko 27/1983 Legeak honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manu batzuek emanda izan ditzaketen guztiak”.

Azkenik, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, aitorpenak eta autolikidazioak aurkezteko betebeharra, zerga betebehar formal gisa, aipatutako 6/2005 Foru Arauaren 29.2 c) artikuluan dago jasota.
Horrez gain, Arabako Zergei buruzko Foru Arau Orokorraren 90.1 artikuluak hau ezartzen du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.

Azkenik, Arabako Zergei buruzko Foru Arau Orokorraren hogeita laugarren eta hogeita bosgarren xedapen gehigarriek zerga plangintzako mekanismo jakin batzuei buruzko informazioa emateko betebeharra eta zerga plangintzako mugaz gaindiko mekanismoak aitortzeko betebeharretik eratorritako partikularren arteko betebeharrak jasotzen dituzte, hurrenez hurren. Horregatik guztiagatik, zerga plangintzako mugaz gaindiko mekanismoei buruzko informazio betebehar berriak garatzen dituen foru dekretuak aholku batzorde honen nahitaezko irizpena behar du.

2.- ERAKUNDE ESKUMENA ETA ARAUDI GAIKUNTZA

Arabako Zergen Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko arau eskumena; nolanahi ere, tokiko zergei dagokienez, badira toki erakundeei dagozkien eskumenak ere. 

Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezartzen du: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.

3.- PROZEDURA

Foru dekretuaren proiektu hau ez da agertzen 2020. urterako onetsitako Urteko Araugintza Planean, eta, beraz, Foru Gobernu Kontseiluaren maiatzaren 23ko 29/2017 Foru Dekretuaren 4.2 artikuluak ezartzen duen bezala, arautzeko premia edo beharra justifikatu beharko da xedapen orokor hori egiteko prozedura hasteko ebazpenean.

Horri dagokionez, irizpen honen xede den foru dekretuaren proiektuak jasotzen du, Arabako Zergei buruzko otsailaren 28ko 6/2005 Foru Arau Orokorraren 6.3 artikuluan xedatutakoaren arabera, Europar Batasunak eta nazioarteko edo nazioz gaindiko beste erakunde batzuek ematen dituzten arauak Arabako zerga araudira ekartzeko beharra, erakunde horiei zerga arloko eskumenak esleitzen baitzaizkie.

Prozedura izapidetzean, erabat bete dira xedapen orokorrak egiteari dagokionez indarrean dauden arauak, honako hauei dagokienez: proposamena aurkezteko eskumena duen erakundea, arau eraginari buruzko txostena, eragin ekonomikoari buruzko txostena eta genero eraginaren aldez aurreko ebaluazioa, Aholku Batzordeari kontsulta eskatzea eta onartzeko eskumena duen erakundea.

Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoa betez, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2019ko abenduaren 18koa, eta bertan ageri da ez dela erregistratu arau xedapena idazteko aintzat hartu beharreko proposamen edo oharrik.

Bestalde, 2020ko uztailaren 13an, Zerga Araudiaren Zerbitzuak genero inpaktuaren txostena eman zuen, foru aldundi honetako Berdintasun, Lankidetza eta Kulturartekotasun Zerbitzuak berretsi zuena, 2020ko irailaren 8ko txostenaren bitartez.

Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoa betez, proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2020ko abuztuaren 10ekoa, eta bertan jasotzen da araudi xedapena idazteko aintzat hartu beharreko proposamen edo oharrik ez dela erregistratu.

III.- FORU DEKRETUAREN EGITURA.

Foru dekretuaren proiektuak zioen azalpena, sei artikulu dituen azalpen atala, xedapen gehigarri bat, xedapen iragankor bakarra eta azken xedapen bat ditu.

Foru dekretuaren proiektuak, xedapen gehigarrian, ahalmena ematen dio Ogasun, Finantza eta Aurrekontu Saileko foru diputatuari arautu beharreko informazioa aurkezteko epeak finkatzeko.

Halaber, aztergai den foru dekretuan ezarritako informazioa aurkezteko epeak hasteko datak ezartzen ditu, kasuaren arabera.

Bestalde, xedapen iragankor bakarrak muga gisa ezartzen du 2021eko otsailaren 28a, aitorpena egiteko betebeharra 2018ko ekainaren 25etik 2020ko ekainaren 30era bitartean sortu zuten mugaz gaindiko mekanismoak aitortzeko. 

Azkenik, azken xedapenak ezartzen du Foru Dekretua ALHAOn argitaratu eta hurrengo egunean jarriko dela indarrean, eta 2020ko uztailaren 1etik aurrera izango dituela ondorioak. 


IV.- ARAUDI PROPOSAMENAREN ANALISIA 

Agintaritza fiskalen arteko informazio trukeak eta gardentasuna garrantzi handiko tresnak dira plangintza fiskal erasokorrari aurre egiteko. Horiek horrela, fiskalitatearen arloko lankidetza administratiboari buruzko 2011/16/EB Zuzentarauak (77/799/EEE Zuzentaraua indargabetzen du) ezartzen du agintaritza fiskalei jakinarazi behar zaizkiela zerga plangintza erasokorra eragin dezaketen mugaz gaindiko mekanismoak. Era berean, agintaritza fiskalek automatikoki trukatu behar dute jasotzen duten informazioa EBko gainerako estatu kideetako agintaritza fiskalekin, eta, horrela, balizko iruzur eta/edo ihes fiskalei buruzko informazioa emango diete.

Azter ditzagun betebehar berri hori osatzen duten kontzeptuak.

Zerga plangintzako mugaz gaindiko mekanismoak 

Estatu kide bati baino gehiagori edo estatu kide bati eta hirugarren herrialde bati eragiten dien mugaz gaindiko akordio, negozio juridiko, mekanismo edo eragiketa oro, betiere Zuzentarauan bertan ezarritako baldintzaren bat betetzen badu.

Funtsean, baldintza horiek betetzen dira mekanismoan parte hartzen duen pertsona bat edo gehiago zerga egoiliar badira edo zuzenean edo zeharka zerga jurisdikzio bati baino gehiagori eragiten dieten jarduerak egiten badituzte.
Zein zergari eragiten dien betebeharrak
Mekanismoak jakinarazteko betebeharrak eragiten die estatu kide batek edo haren lurralde edo administrazio azpibanaketek (tokiko agintariak barne) jasotako zerga mota guztiei, edo haien izenean jasotakoei, baina EZ zaie aplikatuko honako hauei:
· Balio erantsiaren gaineko zerga
· Aduana zergak
· Zerga bereziak
· Tasa eta prezio publikoak
Ezaugarri bereziak

Mugaz gaindiko mekanismo horiek aitortu behar izateko, 2011/16/EB Zuzentarauaren IV. eranskinean zehaztutako ezaugarri berezietakoren bat bete behar dute, 2018/822/EB Zuzentarauak sartutako idazketaren arabera. Ezaugarri bereizgarri horiek bost kategoriatan banatzen dira, eta honako hauek dira: 

· A. Ezaugarri berezi orokorrak: Konparazio baterako, plangintzak konfidentzialtasun klausula bat izatea, edo ordainsariak mekanismotik eratorritako abantaila fiskalaren zenbatekoaren araberakoak izatea.
· B. Onura nagusiaren probari lotutako ezaugarri bereziak: Adibidez, mekanismoak ahalbidetzea galerak zerga zorra murrizteko erabili ahal izatea, baita galera horiek beste jurisdikzio batera eramanez edo horien erabilera bizkortuz ere.
· C. Mugaz gaindiko eragiketei lotutako ezaugarri berezi espezifikoak: Adibide bat jartzearren, hainbat jurisdikziotan elkartutako bi erakunderen edo gehiagoren artean egindako mugaz gaindiko ordainketen kengarritasuna dakarren mekanismo bat.
· D. Informazio truke automatikoari eta benetako titulartasunari buruzko ezaugarri bereziak: Besteak beste, 2011/16/EB Zuzentarauaren edo haren aldaketen eraginpean ez dauden jurisdikzioak edo informazio truke automatikoari buruzko akordioen eraginpean ez dauden jurisdikzioak erabiltzen dituzten mekanismoak, edo errenta motak informazio truke automatikoaren mende ez dauden kategoriatan sailkatzea ahalbidetzen duten mekanismoak.
· E. Transferentzia prezioei buruzko ezaugarri berezi espezifikoak: Esaterako, baloratzen zailak diren aktibo ukiezinak transmititzeko mekanismoak.
Aitorpena aurkeztera behartuta dauden zergapekoak
Bitartekariak edo zergapeko interesdunak diren pertsonak edo erakundeak egon daitezke behartuta aitorpena aurkeztera, betiere foru dekretuaren proiektuak ezarritako baldintzetan:

Bitartekariak: 

1. Baldin eta jakinarazi beharreko mugaz gaindiko mekanismo bat diseinatzen, merkaturatzen, antolatzen, exekutatzeko eskuragarri jartzen edo kudeatzen badute.

2. Baldin eta jakinarazi beharreko mugaz gaindiko mekanismo baten berri badute, edo arrazoiz haren berri dutela uste bada, edo baldin eta konpromisoa hartu badute mugaz gaindiko mekanismo bat diseinatzeko, merkaturatzeko, antolatzeko, exekutatzeko edo kudeatzeko laguntza edo aholkularitza emateko, zuzenean nahiz beste pertsona batzuen bitartez.

Zergapeko interesdunak:

Baldin eta haien eskura jarri bada, exekutatzeko, jakinarazi beharreko mugaz gaindiko mekanismo bat, edo horrelako mekanismo baten lehen fasea exekutatzekotan badaude edo exekutatu badute, betiere aitorpena aurkeztera behartuta dagoen pertsona edo erakunde bitartekaririk ez badago.

Aitorpenaren edukia 

Aitorpenak jaso beharreko informazioak elementu hauek izan behar ditu, dagokionaren arabera:
· Eraginpeko bitartekarien eta zergadunen identifikazioa, horien izena, jaioteguna eta jaioterria (pertsona fisikoa bada), egoitza fiskala, identifikazio fiskaleko zenbakia (IFZ) eta, hala badagokio, eragindako zergadunarekin elkartutako enpresak diren pertsonen datuak.
· Mugaz gaindiko mekanismoa aitortu beharra eragiten duten ezaugarri bereziei buruzko informazio xehatua.
· Aitortu beharreko mugaz gaindiko mekanismoaren edukiaren laburpena, normalean erabiltzen den izendapenari erreferentzia egiten diona, eta dagozkion enpresa jardueren edo araubideen deskribapen abstraktua.
· Jakinarazi beharreko mugaz gaindiko mekanismoa gauzatzeko lehen urratsa noiz egin den edo noiz egingo den.
· Jakinarazi beharreko mugaz gaindiko mekanismoaren oinarri diren xedapen nazionalei buruzko informazio xehatua.
· Jakinarazi beharreko mugaz gaindiko mekanismoaren balioa.
· Eraginpeko zergadunaren edo zergadunen estatu kidea, bai eta jakinarazi beharreko mugaz gaindiko mekanismoaren eraginpekoa izan daitekeen beste edozein estatu kide ere.
· Estatu kide bateko beste edozein pertsona, baldin eta jakinarazi beharreko mugaz gaindiko mekanismoaren eraginpean badago; pertsona horrek lotura zein estatu kiderekin duen adierazi behar da.
Aitortzeko betebeharra noiz sortzen den 

Informatzeko betebeharra sortuko da honako inguruabar hauek gertatzen direnean:

1. Jakinarazi beharreko mugaz gaindiko mekanismoa exekutatzeko eskuragarri jartzen den egunaren biharamunean, baldin eta mekanismo normalizatuak ezaugarri berezi bat baino gehiago badu, hau da, funtsean normalizatutako dokumentazioa edo egitura badu eta zergadun interesdun baten baino gehiagoren eskura badago, eta exekutatu ahal izateko ez bada beharrezkoa nabarmen egokitzea.

2. Jakinarazi beharreko mugaz gaindiko mekanismoa exekutatu daitekeen egunaren biharamunean, baldin eta funtsean normalizatutako dokumentazioa edo egitura badu baina exekutatu ahal izateko nabarmen aldatu behar bada.

3. Aipatutako aurreko ezein kasurekin bat ez datozen mekanismoei dagokienez, jakinarazi beharreko mugaz gaindiko mekanismoaren lehenengo exekutatze fasea egiten denean.

Gainera, pertsona edo erakunde bitartekariek mugaz gaindiko mekanismo merkaturagarrien datuak eguneratzeko aitorpena aurkeztu beharko dute hiru hilean behin, baldin eta aldez aurretik mugaz gaindiko mekanismo gisa aitortu badira.

Azkenik, zergapeko interesdunak aldez aurretik aitortu behar izan diren mugaz gaindiko mekanismoen erabilerari buruzko urteko aitorpena aurkeztu beharko du.

Aitorpen ereduak onestea eta Arabako Foru Aldundiari aurkeztea

Kasuan kasuko aitorpen ereduak onesten dituzten foru aginduek aitorpenak aurkezteko epeak ezarri beharko dituzte, eta kasu bakoitzean eska daitekeen informazioa jaso beharko dute, bai eta informazio hori zehazteko garrantzitsua izan daitekeen beste edozein datu ere.

Lehen adierazi den bezala, aitorpenak Arabako Foru Aldundian aurkeztu beharko dira, Ekonomia Itunaren 46.Bi artikuluaren arabera, baldin eta lurraldea dela-eta aldundia eskuduna bada.

Lortutako informazioa argitaratzea

Arabako Foru Aldundiak bere egoitza elektronikoan argitaratuko ditu, informazio hutserako, aitortutako zerga plangintzako mugaz gaindiko mekanismo garrantzitsuenak eta, hala badagokio, kasu bakoitzean dagokien zerga araubideari, sailkapenari edo kalifikazioari buruzko informazioa.

V.- ONDORIOAK

LEHENENGOA. - Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumeneko gaia delako.

BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

 





